CELEX: 32017R1233
Language: mt
Date: 2017-07-03 00:00:00
Title: Regolament ta' Implimentazzjoni tal-Kummissjoni (UE) 2017/1233 tat-3 ta' Lulju 2017 dwar il-klassifikazzjoni ta' ċerti prodotti fin-Nomenklatura Magħquda

8.7.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 177/26
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/1233
   tat-3 ta' Lulju 2017
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
   Billi:
   
               (1)
            
            
               Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha, parzjalment jew kollha kemm hi, jew li żżid xi subdiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan li jiġu applikati tariffi u miżuri oħra relatati mal-kummerċ tal-prodotti.
            
         
               (3)
            
            
               Skont dawk ir-regoli ġenerali, il-prodotti deskritti fil-kolonna (1) tat-tabella stabbilita fl-Anness jenħtieġ li jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
            
         
               (4)
            
            
               Huwa xieraq li jiġi stipulat li l-informazzjoni vinkolanti dwar it-tariffi maħruġa għall-prodotti kkonċernati minn dan ir-Regolament u li ma tikkonformax ma' dan ir-Regolament, tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Jenħtieġ li dak il-perjodu jkun ta' tliet xhur.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
   Artikolu 2
   L-informazzjoni vinkolanti dwar it-tariffi li ma tkunx konformi ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur minn meta jidħol fis-seħħ dan ir-Regolament.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-3 ta' Lulju 2017.
      
         
            Għall-Kummissjoni,
         
         
            F'isem il-President,
         
         Stephen QUEST
         
            Direttur Ġenerali
         
         
            Direttorat Ġenerali għat-Tassazzjoni u l-Unjoni Doganali
         
      
   
   
      (1)  ĠU L 269, 10.10.2013, p. 1.
   
      (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
   
      ANNESS
      
                  Deskrizzjoni tal-prodotti
               
               
                  Klassifikazzjoni (Kodiċi NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  Vettura ġdida bil-mutur bi skopijiet multipli bi trazzjoni fuq erba' roti (tat-tip vann). Il-vettura għandha magna bil-pistuni b'kombustjoni interna li titqabbad bil-kompressjoni ta' ċilindrata ta' aktar minn 1 500  cm3 iżda ta' mhux iktar minn 2 500  cm3. Il-piż gross totali tal-vettura huwa ta' madwar 2 800  kg.
                  Il-vettura għandha żewġ ringieli ta' sits: l-ewwel ringiela fiha żewġ sits (is-sit tas-sewwieq u sit forma ta' bank li jista' jintuża minn żewġ passiġġieri) u t-tieni ringiela fiha tliet sits. L-ewwel ringiela ta' sits għandha bieba b'tieqa fuq kull naħa, filwaqt li t-tieni ringiela għandha tieqa fuq in-naħa tax-xellug u bieba skorrevoli b'tieqa fuq in-naħa tal-lemin.
                  Wara t-tieni ringiela ta' sits hemm separatur permanenti (xibka diviżorja) li jifred iż-żona tal-passiġġieri miż-żona għat-trasport tal-prodotti. La hemm ċinturini ta' sikurezza u lanqas fittings biex dawn jiġu installati fiż-żona għat-trasport tal-prodotti. Il-bieba ta' wara ta' din iż-żona tinfetaħ 'il barra u ma għandhiex twieqi. Il-vettura għandha elementi ta' kumdità u rfinituri u fittings interni li huma assoċjati maż-żoni tal-passiġġieri tal-vetturi.
                  Iż-żona għat-trasport tal-prodotti hija twila madwar 1,9 m u għandha kapaċità tat-tagħbija ta' 4,4 m3.
               
               
                  8703 32 19 
               
               
                  Il-klassifikazzjoni hija ddeterminata bir-regoli ġenerali 1 u 6 għall-interpretazzjoni tan-Nomenklatura Magħquda u bil-kliem tal-kodiċijiet NM 8703 , 8703 32  u 8703 32 19 .
                  Il-klassifikazzjoni tal-vetturi bil-mutur bi skopijiet multipli tiġi ddeterminata minn ċerti fatturi li jindikaw jekk il-vetturi humiex imfassla prinċipalment għat-trasport ta' persuni jew għat-trasport ta' prodotti (ara wkoll in-Noti ta' Spjega għas-Sistema Armonizzata tal-intestaturi 8703  u 8704  u n-Noti ta' Spjega għan-Nomenklatura Magħquda tal-intestatura 8703 ).
                  Il-klassifikazzjoni taħt l-intestatura 8704  bħala vettura għat-trasport ta' prodotti hija eskluża peress li l-karatteristiċi oġġettivi u d-dehra ġenerali tal-vettura huma dawk ta' vettura mfassla prinċipalment għat-trasport ta' persuni (il-fatt li hemm it-tieni ringiela ta' sits bit-tagħmir ta' sikurezza, il-fatt li hemm erba' twieqi u bieba skorrevoli b'tieqa għall-passiġġieri li joqogħdu fuq wara, il-fatt li hemm elementi ta' kumdità kemm fiż-żona għall-passiġġieri ta' quddiem kif ukoll ta' wara). Il-preżenza ta' separatur permanenti bejn iż-żona tal-passiġġieri u ż-żona għat-trasport tal-prodotti ma tistax titqies bħala l-kriterju deċiżiv għall-esklużjoni tal-klassifikazzjoni taħt l-intestatura 8703  peress li din hija karatterstika tipika ta' ħafna vetturi kklassifikati bħala vetturi għat-trasport tal-persuni (speċjalment il-vetturi SUV). Ara wkoll l-opinjonijiet tal-klassifikazzjoni tas-Sistema Armonizzata numri 8703 32/1  u 8703 32/2 .
                  Għalhekk, il-vettura trid tiġi kklassifikata taħt il-kodiċi NM 8703 32 19  bħala vettura ġdida bil-mutur imfassla prinċipalment għat-trasport tal-persuni.